 LEONARD ONYANGO Na RICHARD MUNGUTI WAKENYA sasa wanafaa kujiandaa kupambana na makali ya bidhaa muhimu baada ya Rais William Ruto jana kutia saini Mswada wa Fedha wa 2023 kuwa sheria. Mamlaka ya Kudhibiti Kawi na Petroli nchini (EPRA) inatarajiwa kutangaza bei mpya ya mafuta kuanzia Jumamosi. Bei mpya ya mafuta (petroli, dizeli na mafuta taa) itaongezeka kwa Sh10.26 kwa kila lita kwa hivyo kuumiza raia zaidi. Rais William Ruto ananuia kukusanya Sh289 bilioni kutokana na ushuru zaidi wa mafuta ili kufadhili bajeti yake ya kwanza ya Sh3.7 trilioni ya mwaka wa kifedha wa 2023/2024. Wafanyakazi na waajiri wao pia wamepata pigo kwani kuanzia Julai 1 wataanza kutoa ushuru wa asilimia 1.5. Mfanyakazi atakatwa ushuru wa asilimia 1.5 ya mshahara na mwajiri ataongezea asilimia 1.5. Wacheza kamari sasa wataumia zaidi kwani watakatwa asilimia 12.5 ya ushuru tofauti na awali walipokuwa wakilipa ushuru wa asilimia 7.5. Bei ya sukari na samaki huenda ikapanda kwani kuanzia wiki ijayo bidhaa hizo zinazoagizwa kutoka nje zitatozwa ushuru wa ziada. Kilo moja ya sukari kutoka nje ya nchi itatozwa ushuru wa Sh5 huku samaki za ughaibuni zitatozwa ushuru wa asilimia 10 kwa kila tani 100,000. Ujenzi huenda ukawa ghali kwani vyuma, rangi na saruji kutoka nje ya nchi itatozwa ushuru wa juu. Sasa matumaini ya wananchi yako kwa kesi iliyowasilishwa kortini na Seneta wa Busia Okiya Omtatah ambapo anapinga Sheria ya Fedha ya 2023. Jana Jumatatu, Mahakama Kuu iliruhusu Bw Omtatah kuwasilisha kesi upya ya kupinga Sheria ya Fedha 2023. Jaji Mugure Thande alimwamuru Omtatah awakabidhi Mwanasheria Mkuu Justin Muturi na Waziri wa Fedha Prof Njuguna Ndung’u nakala za mashtaka hayo mapya ya kupinga wananchi kutozwa ushuru kwa nguvu ili watoe majibu. Bw Omtatah alitakiwa awakabidhi washtakiwa nakala za kesi hiyo mpya kufikia jana Juni 26, 2023 saa kumi na moja alasiri. Jaji Thande alimkubalia Omtatah kuwasilisha mashtaka hayo mapya baada kuelezwa tayari Rais Ruto ametia saini sheria hiyo mpya ya kodi na itaanza kutekelezwa Julai 1, 2023. Hata hivyo, Jaji Thande alisema hawezi kutoa maagizo ya kusitisha kutekelzwa kwa sheria hiyo tata iliyopitishwa na wabunge licha ya kupingwa vikali na wananchi. “Ninaomba mahakama hii kusitisha kutekelezwa kwa sheria hii mpya. Mambo yamebadilika kwa vile tayari Rais Ruto ameitia saini sheria ya kuanza kutoza wafanyakazi na wafanya kodi mpya. Kutokana na mabadiliko haya, sasa naomba mahakama iniruhusu kubadilisha makataa ya kesi niliyoshtaki,” Bw Omtatah alimsihi Jaji Thande. Bw Omtatah alikubaliwa kubadilisha kesi hiyo muda mfupi baada Rais Ruto kutia saini Mswada wa Fedha uliowasilishwa na Spika wa Bunge la Kitaifa Moses Wetang’ula katika Ikulu ya Nairobi. Bw Omutatah alishutumu mahakama kwa ‘kukwepa’ kusikiliza kesi yake hivyo kutoa mwanya kwa serikali ya Kenya Kwanza kuipitisha bila pingamizi. Mwanasiasa huyo alilalamika mbele ya Jaj Thande kwamba tangu Mei 31, 2023 mahakama ilikataa kuwasikiza na kutoa mwelekeo. Alisema kesi hiyo ilipowasilishwa mbele ya Jaji Hedwig Ong’undi ‘alikataa’ kusitisha majadiliano ya bunge ya kupitishwa kwa sheria hiyo na kuamuru wafike mbele yake mnamo Juni 19,2023 lakini hakuwa kazini. “Bunge tayari limepitisha sheria hii ya fedha. Niliwasilisha kesi hii mnamo Mei 31, 2023 lakini sikusikilizwa na kile nilipinga sasa kimegeuka kuwa ukiukaji wa Katiba na ukandamizaji wa wananchi,” Bw Omtatah alimweleza Jaji Thande. Baada ya kugonga mwamba, Omutatah aliomba akubaliwa kuwasilisha kesi mpya kwa vile baadhi ya malalamishi yake yamepitwa na wakati baada ya Rais Ruto kutia sahihi sheria hiyo. Ombi la kusitishwa kutekelezwa kwa sheria lilipingwa vikali na wakili wa Waziri wa Fedha Bw Kimani Kiragu akisema amewasilisha ombi la kufutilia mbali kesi hiyo ya Omutatah. Wakili wa Serikali Thande Kuria aliunga mkono ombi la Prof Ndung’u kwamba kesi hiyo ya Omutatah imepitwa na wakati. Katika kesi hiyo Omtatah pamoja na wanaharakati Eliud Matindi, Michael Otieno, Benson Odiwuor Otieno na Blair Angima Oigoro wamepinga sheria hiyo ya kodi wakidai inakandamiza haki za wananchi. Watano hawa wamelalamika kwamba kupitishwa na bunge Jumatano wiki iliyopita sheria hii ya kuruhusu serikali kutumia kuinua kitita cha Sh3.6trilioni ni njia ya kuwashurutisha wananchi kulipa ushuru kinyume cha sheria. Walalamishi wanasema kuna vipengee 30 katika mswada huo vinavyokinzana na katiba. Kutiwa saini kwa sheria hiyo kumajiri wakati muungano wa Azimio la Umoja unapopanga kufanya maandamano ya kupinga baadhi ya vipengee vya sheria hii mpya. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  